**REYN 2017 – kérdőívelemzés**

**Készítették: Sárközi Gábor, Kadét Ernő**

A REYN tagságát az elmúlt két hétben egy rövid online kérdőív kitöltésére kértük, hogy megtudjuk legsürgetőbb szakmai problémáikat és kiderítsük a hálózattal kapcsolatos igényeiket.

Az egyes kérdésekre adott válaszok összesítése az alábbi linken elérhető: <https://www.surveymonkey.com/results/SM-QXW3DN73/>

A válaszok relatíve alacsony aránya miatt (35/304) a felmérés nem tekinthető reprezentatívnak, ugyanakkor az irányok és jövőbeli tevékenységek meghatározásához fontos inputot szolgáltatnak.

**A REYN tagsága:**

A REYN-t rendkívül sokféle szakterületről érkező szakemberek alkotják, a válaszadók legalább **12 különböző szakterület**ről érkeztek, ezek közül kiemelkedik **a védőnő, az óvodapedagógus és a különböző pedagógiai szakmák**. E három szakmacsoport alkotja a válaszadók kétharmadát.

A válaszadók több mint a fele olyan térségben dolgozik, ahol **a roma gyerekek többségben vannak**, és csak minden hetedik REYN tag jön olyan területről, ahol a roma gyerekek aránya az országos átlag környékén, vagy az alatt mozog.

Némileg ezzel összefügg, hogy jellemzően olyan régiókban dolgoznak a válaszadók, ahol szintén magasabb a cigány lakosság aránya, a három legmagasabb roma lakosságarányú régió (**Észak Magyarország**, a Dél Dunántúl és az Észak Alföld) a működési területe a válaszadók több mint kétharmadának.

Ugyanakkor az is látszik, hogy olyan intézményekben dolgoznak a REYN tagok, amelyek kisebb településeken kevésbé elérhetők. Ezért lehetséges az, hogy a válaszadók majd fele **tízezer fölötti lakosságszámú** településen dolgozik, és összesen **egy fő tevékenykedik 1000 fő alatti faluban, ahol pedig a cigányok jelentős része él**.

**A REYN tevékenysége:**

Megkérdeztük a REYN tagokat, hogy milyen tevékenységek segítenék leginkább munkájukat a jövőben.

A válaszadók fele a **szakmai közösség kialakítását** tartotta fontosnak, ami fontos üzenet a program koordinátorai számára. A **szakmai szolgáltatások** biztosítását a válaszadók több mint negyede szeretné, a harmadik helyre futott be a rendszeres információáramlás. Az erősorrend végén a lobbi tevékenység kullog.

A szakmai közösség kialakításánál a tagság egyelőre nem tartja fontosnak, hogy közös pozitív üzenetekkel, akciókkal teremtsék meg a REYN imázsát és identitását. A **rendszeres találkozók** igénye viszont nagyon erős: 54%.

A szakmai szolgáltatások biztosítása kapcsán a válaszadók elsöprő többsége **tréningeket** szeretne, külső szakemberek tanácsadóként történő bevonása viszont nem volt népszerű opció, a válaszadók alig több mint 8 százaléka tartja fontosnak.

A rendszeres információáramlás terén a legnépszerűbb opció **a havi hírlevél** és a **regionális találkozók**, a Facebook kommunikációt viszont nem tartják erős csatornának a válaszadók.

**A tagság problémái és igényei:**

Megkérdeztük a REYN tagokat arról is, hogy milyen problémákkal szembesülnek a munkájuk során és, hogy a milyen lobbi tevékenységgel tudnánk segíteni azok enyhítésében.

A válaszadók egyből rácáfolnak egy közkeletű vélekedésre, miszerint a roma gyerekek fejlesztésében jelentős probléma, hogy nincs elegendő óvodai férőhely – senki nem jelölte meg megoldásra váró problémaként. Ennek persze lehet oka egyfelől az, hogy a válaszadók jellemzően tízezer fő feletti településeken dolgoznak, ahol általában nincs férőhelykérdés. Másrészt három éves kortól történő a kötelező óvodáztatás valóban elérhette célját a roma gyerekek körében is.

A **szülők és a szakemberek közötti kapcsolatot** fejlesztendő területként értékelte a válaszadók egyharmada, a második helyen az érintett családok számára biztosítható **fejlesztőeszközök hiányát** jelölték be a szakemberek. A helyi szintű **szakmai együttműködés hiányára**, valamint a **védőnők túlterheltségére** egyaránt a válaszadók hetede panaszkodott. A **szakmai felkészültség**gel viszont a REYN tagok megítélése szerint nincs különösebb probléma: mindössze egy válaszadó jelölte meg fejlesztendő területként.

Érdekes ellentmondás, hogy miközben közel 15%-nyian érzik úgy, hogy nincs elegendő védőnő az országban, alig több mint 5% gondolja azt, hogy legfőképp ez ügyben kellene lobbi tevékenységet folytatni.

A legnagyobb támogatást **a korai fejlesztőközpontok elterjesztése** melletti síkraszállás kapta. Ráadásul valószínűleg nem szűk belső érdekek motiválták a válaszadókat, hiszen dupla annyian (28%) gondolták a fejlesztőközpontok létrehozását fontosnak, mint amennyien a területen jelenleg dolgoznak.

Viszonylag magas támogatottsága van a **szülő tréningeknek** is, amit a válaszadók közel negyede jelölt be, mint lehetséges lobbi célt. Ez ráadásul szépen rezonál arra felvetésre, hogy sokuk szerint a szülők és a szakemberek között nincs megfelelő kapcsolat.

**Összegzés:**

Habár a fenti elemzés nem tekinthető reprezentatívnak, a válaszok alapján több fontos következtetést le lehet vonni

Miközben a REYN elsősorban 0-3 éves gyerekek fejlesztését célozza, **a tagok jobbára óvodás korú, vagy annál is időseb gyerekekkel vannak közvetlen kapcsolatban:** **a korai fejlesztők és védőnők csak a válaszadók egyharmadát teszik ki**.

A tagok főként elmaradottabb régiókban, kiemelkedő roma arányú területeken, de mégis nagyobb, tízezer fő feletti településeken dolgoznak. Ez alapján egy borsodi kisváros szegregátumát lehet elképzelni jellemző terepként.

A válaszadók a REYN-t elsősorban **szakmai közösség**ként szeretnék látni, ahol a tagok rendszeresen találkoznak, tréningeken vesznek részt és havi hírlevélben tájékozódnak az aktualitásokról.

Legnagyobb problémaként a szakemberek és az érintett szülők közötti kapcsolat hiányát jelölték meg, ennek megfelelően az egyik legtámogatottabb elvárt lobbi tevékenység a részükről a szülői tréningek elterjesztése. Nem meglepetés az sem, hogy a tagok leginkább azt várják a REYN-től, hogy síkraszálljon a korai fejlesztő központok elterjesztésért is.